DBR4 je v prvenstvu debitiral na dirki za Veliko nagrado Nizozemske v sezoni 1959, kjer sta se Shelby in Salvadori kvalificirala le na deseto in trinajsto mesto, med dirko pa sta oba dirkača odstopila zaradi okvare motorja že v prvem delu dirke. Zaradi nadaljnjih zamud in spremembe prioritet sta Aston Martina nastopila le še na treh dirkah v sezoni, niti enkrat pa se nista uvrstila med dobitnike točk. Najboljši rezultat je dosegel Salvadori s šestima mestoma na dirkah za Veliko nagrado Velike Britanije in Veliko nagrado Portugalske. Po ponovnem razočaranju na neprvenstveni dirki BRDC International Trophy v naslednji sezoni 1960, se je dirkalnik pojavil še na treningu dirke za Veliko nagrado Nizozemske, ko nov dirkalnik Aston Martin DBR5 še ni bil pripravljen za Salvadorija. Zaradi spora glede štartnine pa nato Aston Martina sploh nista štartala.